13.3.2018

 Antti Koponen

**Vapaaehtoinen CE-merkintä Eurooppalaisen teknisen arvioinnin (ETA) perusteella**

**CE-merkitylle rakennustuotteelle laadittua suoritustasoilmoitusta (DoP) käyttävät suunnittelijat ja urakoitusijat sen arviointiin, onko tuote kelpoinen sen aiottuun käyttötarkoitukseen eli ovatko tuotteen perusominaisuuksista ilmoitetut arvot/luokat sellaiset, että kansallisesti käyttökohteelle asetetut vaatimustasot täyttyvät. Tässä artikkelissa kerrotaan niistä eroista, jotka ovat harmonisoituun tuotestandardiin (hEN) perustuvan DoPin ja Eurooppalaiseen tekniseen arviointiin perustuvan DoPin välillä. Nämä erot ovat tärkeää tunnistaa, jotta CE-merkittyjä rakennustuotteita ei käytettäisi käyttökohteissa, joihin ne eivät sovellu.**

1. Rakennustuotteiden kelpoisuuden osoittaminen

Rakennustuotteiden kelpoisuus on Suomessa mahdollista osoittaa seuraaville tavoilla:

* jos rakennustuotteelle on harmonisoitu tuotestandardi, niin se on CE-merkittävä tämän standardin perusteella
* jos rakennustuotteelle ei ole harmonisoitua tuotestandardia, niin valmistajalla on seuraavat vaihtoehdot:
	+ CE-merkintä Eurooppalaisen teknisen arvioinnin perusteella
	+ kansallinen tuotehyväksyntä (tuoteryhmästä riippuen tyyppihyväksyntä tai varmennustodistus)
	+ rakennuspaikkakohtainen selvitys

Rakennustuotteiden harmonisoituja tuotestandardeja on tällä hetkellä CE-merkintään käytössä 444 kpl ja ne kattavat volyymilla mitaten arviolta noin 80 % rakennustuotteista,

2. Eurooppalainen tekninen arviointi (ETA)

Rakennustuoteasetuksen myötä aiempi *Eurooppalainen tekninen hyväksyntä* muuttui *Eurooppalaiseksi tekniseksi arvioinniksi*. Se on valmistaja- ja tuotekohtainen vapaaehtoinen CE-merkintään johtava arviointi niille rakennustuotteille, joihin olemassa olevia harmonisoituja tuotestandardeja ei voida soveltaa. Valmistajan, joka on hakenut ja saanut tuotteelleen ETAn, on laadittava DoP ja CE-merkittävä tuotteensa. Tämä ei kuitenkaan velvoita muita vastaavien rakennustuotteiden valmistajia siirtymään käyttämään CE-merkintää.

ETA haetaan minkä tahansa jäsenmaan kyseiselle tuoteryhmälle päteväksi toteamalta teknisestä arvioinnista vastaavalta laitokselta (TAB). Kun valmistaja on tehnyt ETA-hakemuksen, käynnistää TAB *Eurooppalaisen arviointiasiakirjan* (EAD) laadinnan, ellei tällaista jo ole aiemmin ko. tuoteryhmälle laadittu jonkin TABin toimesta. Kun on laadittu uusi EAD, se hyväksytetään muiden jäsenmaiden TABeilla, ja Euroopan komissio julkaisee EAD:n EU:n virallisessa lehdessä. Rakennustuotteelle voidaan tehdä EAD:n mukaiset testit ja muut selvitykset, joiden perusteella TAB myöntää tuote- ja valmistajakohtaisen ETAn.

3. ETAan perustuvan suoritustasoilmoituksen erityispiirteet

Rakennustuoteasetusta komissio tulkitsee siten, että valmistaja ETA-hakemusta tehdessään päättää, mitkä perusominaisuudet ovat tarpeellisia EADssa ja sitä kautta ETAssa käsitellä. Kun toinen vastaavan tuotteen valmistaja myöhemmin tekee oman ETA-hakemuksensa, niin mahdolliset hänen tarvitsemansa puuttuvat perusominaisuudet lisätään jo olemassa olevaan EAD:n.

Monissa tuoteryhmissä ulkomaiset valmistajat eivät pidä Suomea itselleen merkittävänä markkina-alueena, jolloin kaikkia Suomessa tarpeellisia perusominaisuuksia ei välttämättä ole käsitelty EADssa eikä ilmoitettu ETAan perustuvassa suoritustasoilmoituksessa.

Etenkin muista maista Suomen markkinoille tulevien ETAan perustuvien CE-merkittyjen rakennustuotteiden kohdalla suunnittelijoiden, urakoitsijoiden ja rakennusvalvonnan on oltava tarkkana. **Niiden suoritustasoilmoituksesta voi puuttua perusominaisuuksia, jotka Suomen viranomaissäädökset vaativat** **tai joiden arvoja/luokkia tarvitaan rakennusosan kelpoisuuden arviointiin suomalaisissa olosuhteissa.** Rakennustuotteen käyttäjän on siten ensin selvitettävä, minkä kaikkien perusominaisuuksien selvittäminen tuotteen käyttökohteessa Suomessa vaaditaan ja onko näille asetettu vaatimustasoja. Jos näitä kaikkia perusominaisuuksia ei ole esitetty suoritustasoilmoituksessa, niin hänellä on oikeus ja velvollisuus vaatia valmistajalta tarpeelliseksi katsottavat lisäselvitykset, joilla kaikkien käyttökohteelle asetettujen vaatimusten voidaan osoittaa täyttyvän.

Toinen ETA CE-merkinnän erikoisuus on se, että kun rakennustuotteen valmistaja on saanut EAD:hen perustuvan ETAn, niin se on sellaisenaan voimassa niin kauan kuin valmistaja haluaa. Eli tuote voi laillisesti olla alkuperäiseen ETAan perustuen markkinoilla, vaikka jäsenvaltioissa olisi ETAn myöntämisen jälkeen asetettu lisävaatimuksia. Aika näyttää, missä aikataulussa ETA:n perusteella CE-merkittyjen tuotteiden valmistajat ryhtyvät vapaaehtoisesti hakemaan päivityksiä EADhin ja sitä kautta omaan ETAansa.

ETAan perustuvasta suoritustasoilmoituksessa viitataan usein perusominaisuuksien ilmoitettuja arvoja/luokkia koskien ETAan, josta ko. tiedot vasta löytyvät. Siten rakennustuotteen käyttäjän on ETA-suoritustasoilmoituksen lisäksi tarpeen saada myös itse ETA käyttöönsä ennen kelpoisuuden osoittamista.

Viime aikoina CE-merkittyjen rakennustuotteiden markkinavalvoja TUKESille on jonkin verran aiheuttanut harmia se, että TAB on myöntänyt valmistajalle ETA:n, jolloin valmistajan on välittömästi laadittava suoritustasoilmoitus ja siirryttävä CE-merkintään. Mutta komissio ei olekaan julkaissut ko. EAD:ta EU:n virallisessa lehdessä. Koska EAD ei ole julkinen ennen virallisessa lehdessä julkaisua, niin viranomaisilla ei ole mahdollisuutta selvittää, ovatko EAD:n perusteet riittävät. Käyttäjän kannattaa siten myös tarkistaa, että ETAn perusteena oleva EAD on julkaistu EU:n virallisessa lehdessä. Helpoiten tämä selviää EOTAn kotisivulta:

<https://www.eota.eu/en-GB/content/eads/56/> .